SK Úradný vestník Európskej únie C 204/26

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 204/06)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006. Námietky musia byť Komisii doručené v lehote šiestich mesiacov odo dňa uverejnenia.

ZHRNUTIE

NARIADENIE RADY (ES) č. 510/2006

Žiadosť o registráciu podľa článku 5 a článku 17 ods. 2

„POMME DE LIMOUSIN“

ES č.: FR/PDO/005/0442/29.11.2004

CHOP ( X ) CHZO ( )

Toto zhrnutie slúži len na informatívne účely. Zúčastnené strany môžu získať úplné informácie prostredníctvom konzultácie úplného znenia špecifikácie výrobkov, ktoré je k dispozícii na úrovni vnútroštátnych orgánov uvedených v časti 1, alebo útvarov Európskej komisie (1).

1. Príslušný orgán v členskom štáte:

Názov: Institut National des Appellations d'Origine Adresa: 51, rue d'Anjou — F-75008 Paris Telefón: (33-1) 53 89 80 00 Fax: (33-1) 42 25 57 97 E-mail: info@inao.gouv.fr

2. Žiadateľská skupina:

Názov: Syndicat de défense de la Pomme du Limousin Adresa: Le Bois Redon — F-19230 Pompadour Telefón: (33-5) 55 73 31 51 Fax: (33-5) 55 98 54 42 E-mail: pommelimousin@wanadoo.fr Zloženie: výrobcovia/spracovatelia (X) ostatní ( )

3. Druh výrobku:

Trieda 1.6 – Čerstvé ovocie

4. Opis špecifikácie (zhrnutie požiadaviek podľa článku 4 ods. 2):

4.1 Názov: „Pomme du Limousin“

4.2 Opis: „Pomme du Limousin“ je čerstvé jablko charakteristické tým, že má:

mierne predĺžený tvar, s jasne rozlíšeným kalichom a kališnou jamkou,

minimálny priečny priemer 65 mm,

bielu pevnú dužinu, je chrumkavé, šťavnaté a nie je múčnaté,

vyváženú sladkokyslú chuť.

Dopestúva sa z odrody „Golden Delicious“.

Jablko „Pomme du Limousin“ má minimálny refraktometrický index 12,5 % Brix, minimálnu tvrdosť 5 kg/cm2 a minimálnu kyslosť 3,7 g/l kyseliny jablčnej.

Ide o jablko, ktoré patrí do obchodných tried „Extra“ a „1“ v zmysle nariadenia (ES) č. 85/2004 z 15. januára 2004, alebo je zaradené do obchodnej triedy 2, výlučne na základe miery hrdzavosti.

Jablko „Pomme du Limousin“ je bielo-zelenej až žltej farby a môže mať ružové líčko.

Žiadny výrobok vyrobený z takéhoto jablka (džús, kompót, atď...) nesmie niesť CHOP „Pomme du Limousin“.

4.3 Zemepisná oblasť: Zemepisnú oblasť, v ktorej sa jablká pestujú, triedia a balia, tvorí 100 obcí v departementoch Corrèze, Creuse, Dordogne a Haute-Vienne.

Úplný zoznam obcí je uvedený v špecifikácii.

4.4 Dôkaz o pôvode: Každý hospodársky subjekt je zaregistrovaný prostredníctvom prehlásenia o spôsobilosti, ktoré je zapísané v INAO.

Priebežná kontrola dokumentácie sa vykonáva s cieľom sledovania výrobku od momentu výsadby stromov až po expedíciu plodov.

Po zbere sa obrané jablká uskladnia v jednotke homogénnej výroby (JHV), tak ako je vymedzená v špecifikácii, a označia sa. Po ukončení zberu každý pestovateľ odovzdá orgánom INAO súhrnné vyhlásenie o úrode.

Subjekty, ktoré skladujú/balia jablká s CHOP „Pomme du Limousin“ musia viesť aktualizované záznamy, ktoré umožnia určiť pôvod a miesto určenia jabĺk, ako aj množstvá uskladnených/balených jabĺk a množstvá jabĺk uvedených do obehu.

Všetky jablká s CHOP „Pomme du Limousin“ sa označujú počas balenia samostatnou nálepkou.

Jablká s CHOP „Pomme du Limousin“ sú predmetom náhodných analytických a organoleptických skúšok, ktorými sa overuje, či spĺňajú charakteristiky vymedzené v bode 4.2.

4.5 Spôsob pestovania:

Odroda:

Jablká pochádzajú z odrody „Golden delicious“ alebo niektorej z mutácií povolených v rámci CHOP (štandardné vlastnosti a blízke odrode „Golden delicious“).

Podpníky a vrúble musia byť certifikované.

Pestovateľské postupy:

Výnos nesmie byť vyšší ako 58 ton na hektár. V prípade presiahnutia tohto výnosu dochádza k strate AOC (registrovaného označenia pôvodu) pre celú produkciu príslušnej JHV.

Hustota:

Pri výsadbe jabloní sa musí dodržiavať hustota výsadby od 1 000 do 3 000 stromov na hektár.

V sadoch sa povoľuje aj výskyt opeľujúcich odrôd, ale ovocie z týchto stromov sa nemôže označovať s CHOP.

Rezanie:

Jablone sa orezávajú každé dva roky, od tretieho listu a do tvaru podľa osi. Orezávanie spočíva na jednej strane v preriedení rodiacich konárov a na druhej strane v odstraňovaní výhonkov, ktoré sa nachádzajú pod konármi a/alebo nemajú dostatok svetla.

Zavlažovanie:

Povoľuje sa iba lokalizované zavlažovanie a mikrozavlažovanie, a to pod podmienkou nainštalovania zariadenia na kontrolu prívodu vody.

Fertilizačné zavlažovanie je zakázané.

Zavlažovanie je zakázané po 31. auguste a najneskôr 15 dní pred oberaním.

Fytosanitárne ošetrenie:

Chemická dezinfekcia pozemkov pred výsadbou je zakázaná.

Pestovatelia musia viesť aktualizované záznamy o pestovaní, v ktorých uvedú všetky pestovateľské činnosti vykonané v každej JHV.

Oberanie:

Dátum začiatku oberania sa stanoví nariadením prefekta na základe návrhu orgánov INAO.

Oberanie jabĺk sa vykonáva ručne.

Obrané plody sa v žiadnom prípade nesmú podrobiť fytosanitárnemu ošetreniu.

Skladovanie jabĺk:

Jablká sa musia po zbere povinne skladovať na chladnom mieste, aby si zachovali svoju charakteristickú pevnosť, štruktúru a šťavnatosť.

Od 15. decembra sa balené jablká musia uskladňovať v skladoch s kontrolovanou atmosférou. Tieto sklady musia byť hermetické a vybavené zariadeniami na zaznamenávanie a kontrolu teploty, oxidu uhličitého a kyslíka.

Balenie:

Balenie jabĺk sa vykonáva v zemepisnej oblasti vymedzenej v bode 4.3 do obalov, ktoré uchovávajú charakteristické vlastnosti a kvalitu ovocia.

Balenia, ktorých hmotnosť presahuje 20 kg, rovnako ako aj balenia do plastových a papierových vrecúšok, sú zakázané.

Po dátume stanovenom v závislosti od vyfarbenia jabĺk, ktorý sa zvyčajne pohybuje medzi 1. júnom a 1. augustom, sa jablká nemôžu uvádzať do obehu s CHOP „Pomme du Limousin“.

4.6 Súvislosti: Oblasť pestovania jabĺk „Pomme du Limousin“ sa nachádza na náhorných plošinách Haute Limousin, ktoré tvoria prvé výbežky Centrálneho masívu, medzi Auvergne a Bassin Aquitain. Táto zemepisná a geologická jednotka sa čiastočne rozprestiera na území správnych celkov Limousin a Aquitaine, v departementoch Corrèze, Creuse, Dordogne a Haute-Vienne.

Pôdy, ktoré sa nachádzajú na kryštalickom podloží, sú ľahké a hlboké súčasne a majú veľmi dobrú schopnosť zadržiavať vodu.

Okrem toho je v tejto oblasti vlhké oceánske podnebie s hojnými, nie však nadmernými zrážkami, a bez extrémnych teplotných výkyvov. Priemerná teplota, ktorá je vyššia ako 9 °C, je fyziologickou hranicou pestovania jabloní a možno ju dať do priamej súvislosti s faktorom teplotnej amplitúdy cez deň/noc, ktorá je rozhodujúca počas mesiacov september a október. Striedanie studených nocí a teplých a slnečných dní podporuje rozvoj aromatických substancií, ako aj ružovkastú pigmentáciu šupky spôsobenú antokyanínmi.

K týmto prvkom sa pridáva fenomén nadmorskej výšky: jabloniam sa najviac darí v nadmorskej výške od 300 do 500 metrov. V podstate existuje priama súvislosť medzi chuťovými vlastnosťami jablka a nadmorskou výškou. Nadmorská výška zmierňuje vysoké teploty, ktoré môžu byť častou príčinou spomaľovania tvorby aromatických substancií a antokyanínových pigmentov. Jablko „Golden delicious“ má vo vyššej nadmorskej výške predĺžený tvar a je charakteristické výraznejšou tvrdosťou a bohatším obsahom cukrov.

Vzhľadom na rastúcu obľúbenosť jablka „Pomme du Limousin“, ktorá je príznačná aj pre vývoz, sa celé odvetvie združilo, aby spropagovalo originálnosť tohto výrobku prostredníctvom viacerých iniciatív, ako sú: vytvorenie cesty „Route de la Pomme du Limousin“, organizovanie turistických, kultúrnych a športových atrakcií spojených s CHOP a vytvorenie špeciálnych menu remeselníkmi a reštauráciami, ktoré vyzdvihujúc chuťové prednosti týchto jabĺk.

4.7 Kontrolný orgán:

Názov: Institut National des Appellations d'Origine Adresa: 51, rue d'Anjou — F-75008 Paris Telefón: (33-1) 53 89 80 00 Fax: (33-1) 42 25 57 97 E-mail: info@inao.gouv.fr

4.8 Označovanie: Každé jablko je označené nálepkou, na ktorej je uvedené:

označenie „AOC“: veľkosť písma je minimálne rovnaká ako v prípade ostatných nápisov;

názov „Pomme de Limousin“: veľkosť písma je minimálne polovičná v porovnaní s písmom označenia „AOC“.

Každé balenie je navyše označené:

názvom „Pomme du Limousin“: veľkosť písma sa rovná minimálne veľkosti najväčších písmen uvedených na etikete;

označenie „AOC“ alebo „appellation d'origine contrôlée“ (registrované označenie pôvodu).

Keď je na etikete nezávisle od adresy uvedený názov baliaceho podniku alebo nejakej značky, názov označenia sa musí zopakovať medzi slovami „appellation“ a „contrôlée“.

Okrem etikety musia aj všetky sprievodné dokumenty a faktúry obsahovať názov CHOP „Pomme du Limousin“, a údaj „appellation d'origine contrôlée“ alebo „AOC“ (registrované označenie pôvodu).

4.9 Vnútroštátne požiadavky: —

(1) Európska komisia, Generálne riaditeľstvo pre poľnohospodárstvo a rozvoj vidieka, Politika kvality poľnohospodárskych výrobkov, B-1049 Brusel.